台語 “黑輪[oo1-lian2]" 是日本食物 “おでん[oden]" 的(e5)音譯。華語 “黑" ，台語講 oo1，本字是 “烏"。"烏" 是一種鳥仔的名，因為規身 oo1-ma3-ma3，所以 “烏" 有黑色的意義。親像《三國志、魏書、鄧艾傳》: “身披烏衣，手執耒耜以率將士。" “烏衣" 就是台語 “烏衫[oo1-sann1]"，烏色的衫。國語、普通話無用 “烏" 表示烏色，台語原在用 “烏"，表示台語保存古漢語。
嚴格講–起來，日語 “お" 的音是[o](國際音標)，台語 oo1的音是[ɔ]，[o]佮[ɔ]無仝音，是倚音爾爾(na7-nia7)。日語 “おでん[oden]" 寫做 “黑輪"，"黑" 是訓讀字，愛讀做 oo1[ɔ]。
華語 “車輪"，台語講 tshia1-lian2。tshia1 是 “車"，無爭議；lian2 用 “輪" 字書寫，有爭議。"輪" 台語讀做 lun5，無 lian2 的音。"黑輪" 的 “輪" 嘛是訓讀字，欲愛咱讀做 lian2。
日語 おでん / oden 的 “でん/den" 的輔音是舌尖濁塞音[d]，因為台語語音系統無 d-，所以 d- 就用仝(kang5)發音部位的邊音 l- 替代，でん/den 就變成 lian2。lian2 用訓用字 “輪" 書寫。
日語 おでん / oden 是 “おでんがく/ oden gaku “(お田樂) 的縮略。"田樂(でんがく/dengaku)" 是農民播稻仔的時祈願豐收的一種祭神活動，主要是 tshai7(竪立) 一枝長長的竹篙抑是柱仔，表演的藝人穿白色的褲，穿紅色、黃色、青色等的衫，佇竹篙頂表演種種的技藝，號做 “田樂(でんがく/dengaku)"。
日本儂早期傳統食物有一種共豆腐用籤仔 tshiam2–起來，先用炭火烘燒了後，閣抹味噌(豆醬)烘予熟的食物。豆腐用籤仔 tshiam2 的形態佮 “田樂" 的藝人佇竹篙頂的形態真 sing5(相似)，所以這款籤仔 tshiam2 的豆腐就叫做 “田樂豆腐"，簡稱 “田樂(でんがく/dengaku)"。"田樂" 加詞頭 “お/ o" 叫做 “お田樂(おでんがく/ oden gaku)"，共伊縮略就變成 “おでん / oden “，台語共(ka7)伊譯做 “黑輪(oo1-lian2)"。
後來 おでん / oden 的材料佮調理方法有種種的變化。材料方面除了豆腐，嘛有用蒟蒻、豆乾糋(tau7-kuann1-tsinn3)、番薯、芋仔、菜頭、肉類、魚介類等等。調理方法嘛對用烘的變做用 kun5 (熬煮) 的。用 kun5 的 おでん / oden 叫做 “煮込みおでん(nikomi oden)"。大阪方面的關西人共這種用 kun5 的方式調理的 おでん / oden 叫做 “關東煮"(kantō ni / kantō daki)。所以，"黑輪" 佮 “關東煮" 是仝一款食物。
本篇發表於 臺語文論集(本專題使用台語文書寫，標音採用……), [台灣話來自日語的借詞舉例] (本專題使用台語文書寫，標音採用...... ) 並標籤為 おでん, 閩南語, 黑輪, 台灣話, 台語, 日語。將永久鏈結加入書籤。